**REGLEMENT FOR UTLÅN TIL MEDLEMMER AV FLEKKEFJORD KOMMUNALE PENSJONSKASSE**

**1)** Det kan ytes lån til aktive medlemmer av pensjonskassen samt til dens pensjonister.

**2)** Pensjonskassens styre kan vedta utlånsbegrensninger uten nærmere varsel.
Dersom midler til utlån blir begrenset, skal lånesøknadene prioriteres i den rekkefølge de er innkommet.

**3)** Uavhengig av dets formål, skal ethvert lån ha 1. prioritets sikkerhet i boligeiendom som eies og beboes av låntaker. Det kan gis lån innenfor 70 % av godkjent forsvarlig verdivurdering for panteobjektet.

**4)** Før lånet innvilges, må det foreligge en godkjent forsvarlig verdivurdering i form av lånetakst eller skriftlig meglervurdering. Pensjonskassen forbeholder seg retten til å godkjenne annen form for dokumentasjon som kan legges til grunn for verdivurderingen.

Lånesøkers betalingsevne skal legges til grunn ved behandling av søknad.

**5)** Lånegjelden i pensjonskassen kan ikke overstige 2,5 ganger brutto inntekt.
Dersom ektefeller/samboere er felles låntakere, legges samlet bruttoinntekt til grunn.

**6)** Alle lån kan gis inntil 10 års avdragsfrihet, og nedbetales deretter over 20 år. Ekstraordinære avdrag utløser ikke endringer i lånebetingelsene.

**7)** Ved rentefastsettelse legges til grunn en rimelig markedsrente for boliglån i Flekkefjord med pantesikkerhet innenfor 70 % av verdi. Renten kan likevel ikke settes lavere enn Skattedirektoratets normalrentesats.

Utlånsrenten kan til en hver tid endres. Renter beregnes etterskuddsvis.

**8)** Renter og avdrag forfaller til betaling månedlig, kvartalsvis, halvårlig, eller årlig.

**9)** Lånet skal innfris dersom boligeiendommen selges. Ved dødsfall kan lånet søkes overført på gjenlevende ektefelle eller barn som overtar boligen ved arv. Søknad om overføring behandles av styret.

**10)** Et lånetilsagn faller bort dersom det ikke er benyttet innen 6 måneder fra det ble gitt.

**11)** Låntaker er forpliktet til alltid å ha gyldig brannforsikring. Slik forsikring må foreligge før lånet utbetales.

**12)** Pensjonskassen kan inngå avtale med en bank eller annen finansinstitusjon om forvaltning av utlånsordningen. Låntaker plikter å fremlegge de opplysninger som låneforvalter finner nødvendige for å behandle søknaden.
Låneforvalter kan avslå lånesøknader fra personer som er registrert med betalingsanmerkninger. Tilsvarende kan låneforvalter, etter samråd med administrasjonen i pensjonskassen, avslå søknader der det på annen måte hefter stor usikkerhet ved lånesøkers tilbakebetalingsvilje/-evne.
Ved etablering av lån må låntaker betale de gebyrer og omkostninger som påløper. Øvrige kostnader dekkes av pensjonskassen.

I henhold til Finansavtalen har pensjonskassen frarådningsplikt dersom man ser at låntagers økonomi ikke vil være god nok til å betjene lånet.

**13)** Pensjonskassens styre kan til en hver tid vedta endringer i utlånsreglementet.

**14)** Dette utlånsreglement gjøres gjeldende fra 27. august 2013 og erstatter tidligere reglement.

Vedtatt i pensjonskassens styre 27.08.2013